রাজার ঘরে যে ধন আছে, টুনির ঘরেও সেই ধন আছে। নোট বাতিলের বাজারে কবির এই পঙক্তিই এখন উল্টে গিয়ে পাল্টে গেছে। এখনও পাবলিকের পকেট খালি, মন্ত্রীর পকেটও গড়ের মাঠ। অনেকটা কবি সুকান্তের রানার কবিতার মতো পরিস্থিতি। পিঠেতে টাকার বোঝা, কিন্তু টাকাকে যায় না ছোঁয়া। এখানে ব্যাঙ্কে টাকা কিন্তু পকেট ফাঁকা। দেনায় ডুবে গেছেন পঞ্চায়েত মন্ত্রী সুব্রত মুখোপাধ্যায় আর পুর ও নগরোন্নয়ন মন্ত্রী ফিরহাদ হাকিম। বাড়ির কাজ নিয়ে কখনই মাথা ঘামাতে হয় না। এখন হচ্ছে। বাড়ির কাজ করতে গিয়ে এই ডিসেম্বরেও ঘেমে উঠছেন। লক্ষ্মীবারে লক্ষ্মীর খোঁজে ঘুরে বেড়ালেন চেতলা এলাকার একাধিক ATM-এ। টাকা হাতে এল না। প্রশাসনিক দায়িত্ব, দফতরের ব্যস্ততা সবই এখন পিছনের সারিতে। নোটের আকাল দুই মন্ত্রীকেও এনে ফেলেছে বাস্তবের রুক্ষতায়। এখানে তাঁরা শুধুই মধ্যবিত্ত গৃহস্ত। নোটের আকাল টান দিয়েছে তাঁদের হেঁসেলেও।